Beatissime pater, exponitur s. v. pro parte deuote creature vestre Magni episcopi Aboensis ac diocesis oratorum vestrorum capituli ecclesie nec non totius cleri ciuitatis et diocesis Aboensis, quod ciuitas et diocesis predicte site sunt in vltimis finibus terre, et ultra terram illa[m] nulla alia terra habitabilis jnuenitur, et circa solstitium hiemale dies artificialis(!) vix sex horas continet, et per terram ipsam iter facientibus solitudines, nemora et campi immense vastitatis et nauigantibus maria spatiosa frequenter occurrunt, que in tam breuis diei spatio pertransire et loca, in quibus cum hominibus hospitari possunt, invenire nequeunt, jmmo inter immanissimas feras, quibus terra illa valde abundat, frequenter jncidunt in jmmensa frigoris acerbitate, diem, ut missam audire possint, expectantes, nauigantes non fractas procellas et tempestates maris sustinent et interdum naufragia patiuntur, pauperes etiam, qui laboribus manuum suorum uictum sibi querere consueuerunt et ex speciali deuotione missam audire cupiunt, ad illam audiendam lucem diei expectare coguntur, vnde propter diei breuitatem opera sua, ut vellent, complere non possint; jtinerantes quoque et nauigantes predicti, quos (= quibus) ante diem nocturno tempore eorum negotia peragere necesse est, missa similiter priuantur, cum ante diem missa[m] celebrare non liceat. Verum, pater s., si statueretur et ordinaretur, quod deinceps perpetuis futuris temporibus per ciuitatem et diocesim predictas missam in singulis ecclesijs ciuitatis et diocesis earundem per duas horas ante diem celebrari liceret, jtinerantes, nauigantes et laborantes predicti illam commodius audire possent et, illa audita, spiritualiter consolati et contenti ad suas negotiationes transire et illas peragere ac, ciuitatis (= euitatis) nimium frigoris et ferarum et alijs periculis, ad hospicia hominum se reducere et in illis tute receptari possint; quare supplicant humiliter s. v. episcopus, capitulum et clerus prefati, quatenus, quod deinceps perpetuis futuris temporibus in singulis ecclesijs ciuitatis et diocesis predictarum missas et alia diuina officia per ydoneos presbiteros, quotiens opus fuerit, etiam per duas horas ante diem celebrari liceat in mensibus presertim nouembris, decembris, januarij et februarij, statuere et ordinare dignemini de gracia speciali; non obstantibus constitutionibus et ordinationibus apostolicis ceterisque contrarijs quibuscunque cum clausulis oportunis. Concessum, quod committatur ordinario, in presentia d. n. pape. Jo. card. Alexandrinus; et etiam ante diem; et cum absolutione ad effectum presentium; et in forma gratiosa ad perpetuam rei memoriam; et quod maior et verior specificatio premissorum et aliorum necessariorum fieri possit in confectione litterarum. Concessum Jo. card. Alexandrinus. Datum Rome apud sanctum Petrum quinto decimo kalendas aprilis anno secundo.